Man steek vrou glo 123 keer met mes weens ‘hallusinasies’Matthew James en sy vrou, Lauren (Foto: Frozen in Time-fotografie) ŉ Ysingwekkende 911-noodoproep van ŉ man van Noord-Carolina in die VSA wat sy vrou glo 123 keer tot die dood toe met ŉ mes gesteek het, is dié week deur Amerikaanse owerhede openbaar gemaak. Matthew James Phelps (28), ŉ voornemende pastoor, is sedert September vanjaar in polisie-aanhouding. Lauren Hugelmaier Phelps (29), Matthew se vrou van een jaar, se liggaam is in September vanjaar kort ná sy oproep in die egpaar se huis gevind. Volgens ŉ polisieverslag het sy in die “fetusposisie” gelê met die aankoms van nooddienste en polisieowerhede op die toneel. Sy is na die hospitaal gehaas, maar is met haar aankoms by die hospitaal dood verklaar. ŉ Nadoodse verslag lui dat sy nagenoeg 44 steekwonde aan haar kop en nek gehad het en 79 messteke aan haar bolyf, arms en die res van haar liggaam. Phelps het in die hof én tydens die noodoproep aangevoer dat hy te veel hoesmedisyne gedrink het en weens dié oordosis gehallusineer het. Hy het die medisyne geneem omdat hy weet “dit laat mens soms goed voel” en omdat hy sommige aande nie kan slaap nie. ŉ Verslag in die hof het egter daarop gedui dat Coricidin Cough, die medisyne wat hy geneem het, nié gewelddadige gedrag tot gevolg kan hê wanneer ŉ oordosis geneem word nie. The News and Observer het wel berig dat ŉ oordosis van dié medisyne tot “buiteliggaamlike ervarings” en hallusinasies kan lei. ŉ Kenner het ook in die hof getuig dat dit “seldsaam maar nié onmoontlik is nie” dat Phelps buite beheer was en nie by sy volle bewussyn nie weens die medisyne. In die noodoproep kan gehoor word hoe Phelps sê dat hy vol bloed is en dink dat hy sy vrou doodgemaak het. “Ek het ŉ droom gehad en toe ek die ligte aansit, toe lê sy dood op die vloer. Ek het bloed oral op my en daar’s ŉ bebloede mes op die bed. Ek dink ek het dit gedoen. Sy beweeg nie – sy het dit nie verdien nie.” Dit is onseker hoeveel hoesmedisyne ten tyde van die voorval in sy sisteem was. Ondanks bewyse dat ŉ oordosis wel tot hallusinasies kan lei, het ŉ jurie vroeër vandeesmaand gesê hy is oortuig dat Phelps sy vrou met kwaadwillige opset vermoor het. Hy sal binnekort weer in ŉ hooggeregshof verskyn sodat ŉ vonnis opgelê kan word. Bron: Fox News